На основи члeна 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней Покраїни Войводини («Службени новини АПВ», число 14/15) и члена 16. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 – др. одлука и 37/16), покраїнски секретар за образованє, предписаня, управу и национални меншини – национални заєднїци, п р и н о ш и

ПРАВИЛНЇК

O ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ МОДЕРНИЗАЦИЇ ИНФРАСТРУКТУРИ УСТАНОВОХ ОСНОВНОГО И ШТРЕДНЬОГО ОБРАЗОВАНЯ И ВОСПИТАНЯ И ШКОЛЯРСКОГО СТАНДАРДУ НА ТЕРИТОРИЇ АП ВОЙВОДИНИ

Член 1.

Зоз тим правилнїком ше ушорює способ, условия и критериюми за додзельованє буджетних средствох установом основного и штреднього образованя и воспитаня и школярского стандарду на териториї АП Войводини за финансованє и софинансованє модернизациї инфраструктури установох основного и шреднього образованя и воспитаня и школярского стандарду на териториї АП Войводини у складзе зоз апроприяциями яки одобрени з одлуку о буджету Автономней Покраїни Войводини у рамикох окремного роздїлу Покраїнского секретарияту за образованє, предписаня, управу и национални меншини **–** национални заєднїци (у дальшим тексту: Секретарият).

Под модернизацию инфраструктури установох основного и штреднього образованя и воспитаня и школярского стандарду на териториї АП Войводини, у смислу того правилнїка, подрозумює ше вибудов и добудов, реконструкцию, адаптацию, санацию, инвестицийне отримованє обєктох, чечуце отримованє будинкох и обєктох, обезпечованє технїчней документациї и набавка опреми.

Член 2.

Право на додзельованє средствох маю установи основного и штреднього образованя и воспитаня и школярского стандарду на териториї АП Войводини, чий снователь Република Сербия, автономна покраїна або єдинка локалней самоуправи (у дальшим тексту: хаснователє).

**Член 3.**

Средства за финансованє и софинансованє за наменки зоз члена 1. ше додзелює прейґ конкурсу.

Конкурс мож розписац за одредзену наменку, вецей наменки або шицки наменки зоз члена 1. пасус 2, цо ше утвердзує зоз конкурсом.

Конкурс облапя податки о назви акта на основи хторого ше розписує конкурс, висину вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, способ и термин за подношенє приявох на конкурс, як и другу документацию з яку ше доказує виполнєносц условийох за подношенє прияви на конкурс и критериюми за оценьованє приявох.

Член 4.

Конкурс ше обявює на урядовим интернет-боку Секретарияту, у «Службених новинох Автономней Покраїни Войводини» и у єдним явним глашнїку хтори закрива цалу територию АП Войводини.

Конкурс мож обявиц и на язикох националних меншинох **–** националних заєднїцох хтори ше службено хаснує у роботи орґанох АП Войводини.

Член 5.

Прияву на конкурс ше подноши у писаней форми, на єдинственим формуларе хтори ше обявює на интернет-боку Секретарияту яки облапя общи податки о подношительови, назву проєкту, период реализациї, предвидзени активносци, обчековани резултати, финансийни план як и плановани термин законченя проєкту.

Секретарият затримує право од подношительох прияви, по потреби, питац додатну документацию и информациї.

Член 6.

Комисия нє будзе розпатрац:

* нєподполни прияви,
* нєблагочасни прияви (прияви хтори послати по виходзеню термину яки назначени як остатнї дзень конкурсу),
* нєдошлєбодзени прияви (прияви хтори поднєсли нєовласцени особи и субєкти хтори нє предвидзени зоз конкурсом),
* прияви хтори ше нє одноша на з конкурсом предвидзени наменки,
* прияви хасновательох хтори у предходним периодзе нє оправдали средства яки додзелєни зоз покраїнского буджету прейґ финансийних и наративних звитох.

Член 7.

Критериюми за оценьованє приявох тоти:

1. Значносц реализациї проєкту у одношеню на безпечносц школярох, наставнїкох и занятих хтори хасную обєкти,
2. Значносц реализациї проєкту у одношеню на обезпечованє квалитетних условийох за виводзенє воспитно **–** образовней роботи,
3. Финансийна оправданосц проєкту,
4. Отримуюцосц проєкту,
5. Локална, односно реґионална значносц проєкту,
6. Активносци яки подняти за реализацию проєкту,
7. Обезпечени жридла средствох за реализацию проєкту.

**Член 8.**

Покраїнски секретар цо компетентни за роботи образованя (у дальшим тексту: покраїнски секретар) формує Комисию за запровадзованє конкурсу (у дальшим тексту: Комисия).

Комисия розпатра поднєшени прияви на Конкурс.

После розпатраня поднєшених приявох на Конкурс, Комисия составя обгрунтоване предкладанє за додзельованє средствох и доручує го покраїнскому секретарови.

Член 9.

Покраїнски секретар розпатра предкладанє Комисиї и з ришеньом одлучує о розподзельованю средствох хасновательом.

Ришенє зоз пасуса 1. того члeна конєчне.

Резултати Конкурсу буду обявени на интернет-боку Секретарияту.

Член 10.

Обовязку додзельованя средствох Секретарият пребера на основи контракту, у смислу закона з яким ше ушорює буджетну систему.

Член 11.

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох од утвердзеного термину за реализацию наменки за яку средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини у случаю же ше утвердзи же ше средства нє хаснує за реализацию наменки за яку су додзелєни.

У случаю же хаснователь нє доручи звит зоз пасуса 2. того члена, траци право конкуровац за розподзельованє средствох з новима програмами, односно проєктами.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред покраїнским орґаном управи цо компетентни за буджетну инспекцию, пре контролу наменкового и законїтого хаснованя средствох.

Член 12.

З дньом ступаня на моц того правилнїка престава важиц Правилнїк o додзельованю буджетних средствох Покраїнского секретарияту за образованє, предписаня, управу и национални меншини **–** национални заєднїци за финансованє набавки опреми за школи основного образованя и воспитаня и за школи штреднього образованя на териториї Автономней Покраїни Войводини («Службени новини АПВ», число 16/15) и Правилнїк о додзельованю буджетних средствох Покраїнского секретарияту за образованє, предписаня, управу и национални меншини **–** национални заєднїци за финансованє набавки опреми за установи школярского стандарду у Автономней Покраїни Войводини («Службени новини АПВ», число 16/15).

Член 13.

Тот правилнїк ступа на моц з дньом обявйованя у «Службених новинох Автономней Покраїни Войводини» и будзе поставени и на урядовим интернет-боку Покраїнского секретарияту за образованє, предписаня, управу и национални меншини **–** национални заєднїци.

Число: 128-451-27/2017-04

Нови Сад, 17. януара 2017. року

**ПОКРАЇНСКИ СЕКРЕТАР,**

**Михаль Нїлаш, с.р.**